정조 12년
戊申正月初八日午時上御重熙堂貢市堂上持貢市人詢瘼所懷入侍時左承旨趙衍德假注書趙台榮記事官李相璜金祖淳貢市堂上徐有隣李秉模以次進伏訖上曰市民所懷以次稟處可也有隣秉模曰俄者詢瘼後貢市人所懷有入侍稟處之命矣取見其所告則以爲宗簿寺璿源錄廳譜略修正都監進排貢市人等以爲癸卯式年譜略修正都監及甲辰兩次別都監譜略修正時紙地及各樣物種進排之後至今四五年尙不會減亟賜會減云矣蓋此進排在於重臣鄭一祥兼管度支及宗簿時而以其一祥之詳知裏面故爲延拖待後等始請會減而皆以事在前等至今未下渠輩所爲雖極可痛旣已進排則不可不給價令該曹往復前堂量宜磨鍊上下恐合事宜矣上曰斯速上下可也出擧條有隣秉模曰此長木廛市民等所懷也以爲都庫貢價則中椽每箇五錢五分戶曹之取用於市民者則每箇三錢五分故猶爲稱冤矣宮城木柵進排中椽以一錢八分上下落本過半而其所減削爲折半用還又爲五分一貧殘市民安能保存戶曹取用以三錢五分上下而進排中減削之數特爲會減云矣果如所告則宜有稱冤詳査決處之意分付該曹何如上曰依爲之出擧條有隣秉模曰此纛島大柴木廛市民等所懷及內長木廛市民所告也纛島大柴木廛市民等以爲矣廛物種是成造木等名色而大中小椽亦入於成造木故小無見禁之事矣壬寅年間長木廛市民欲爲兼竝之計公然起訟將不得保存依當初定式俾杜日後無窮之弊云內長木廛市民等以爲大中小椽本是矣廛物種故欲爲取賣而纛島大柴木廛人欲爲竝奪另加禁斷俾除廛弊云矣蓋此兩廛相訟已多年所而互相勝負尙未決定該署事誠甚未安更爲嚴飭斯速決處俾無彼此間呼冤紛紜之弊何如上曰貢市堂上詳査決處後草記可也出擧條有隣秉模曰此貰馬運負契貢人等所懷也以爲運負契卽續典所載運石契而各道稅大同到泊京江則缷下負入之役與各倉募民分半擧行雇價餘剩添補於貰馬契無弊應役矣挽近以來法不如古每年上納田大同中自惠廳劃送均廳之米及訓局船載運米與太僕劃送穀全數見奪不得運負故所捧雇價日漸減縮負債如山將至渙散之境見奪之業依續典所載一一還推與各倉募民如前分半擧行云矣運負契果是續典所載者而一自均廳及訓局等處劃送之後其所失利勢所必至渠輩稱冤不是異事而均廳旣有募民訓局等處亦難强令還給竝令各該司量其新舊較其利害從公決處俾無偏得偏失之弊恐合事宜矣上曰令該廳從長決處俾無偏多之弊可也出擧條有隣秉模曰此繕工監竹契貢人等所懷也以爲矣徒等進排排設竹柱依定式五分一受價自是流來之典而到今會減之規比前進排元數中除出三分一後作爲實數始乃五分一給價所受貢價不能當人役馬雇之費故落本負債已過萬金渙散之境迫在朝夕進排排設竹依舊典會減云矣此是故相臣趙璥在度支時積費商量量宜會減者則到今呼籲極涉猥屑所告勿施令攸司從重科治何如上曰依爲之科治則分揀更勿煩籲之意嚴飭可也出擧條有隣秉模曰此內都庫破貢人等所懷也以爲本貢癸卯年新募時前前貢人等營門負債擔當替納而應役浩繁負債如山不過數年又爲破散則來頭新募人之擔當轉報可也而旣已破散丐乞之處如是懲督使不得支保豈非稱冤云矣果如所告則與時存應貢有異使渠擔當毋怪稱冤特令負債軍門査實勿侵似合事宜而旣非時貢人則貢市詢瘼之下混入冒籲極涉猥屑令攸司科治懲礪何如上曰依爲之科治分揀可也出擧條有隣秉模曰帽子廛市民等所告內以爲辛丑年間特蒙二百隻帽蠲稅之恩每年三十隻或二十隻隨力燕貿而近來馬主輩以何意思不願受去若此不已則朝家惠澤將無蒙被之日云矣帽子燕貿之際自有霑漑之資則馬主輩之不肯受去誠甚訝惑事雖猥屑亦關市弊令譯院査實決給俾無日後相持失利之弊何如上曰貢市堂上詳査決處大抵都下貴賤所用帽子專靠本廛則朝令之下如是頑拒極爲痛駭不可以猥屑置之嚴飭譯院後勿如是如復頑拒自本司各別重治可也出擧條有隣秉模曰此炬子廛市民等所懷也以爲本廛各司炬子進排後餘利資生而各處坊曲亂賣熾盛各別嚴飭捧甘各司云矣炬子之列肆亂廛當依他廛例一切禁斷而至於各司所用下屬輩瑣細之事不必自朝家指揮亂廛則嚴飭下一款置之何如上曰依爲之出擧條有隣秉模曰此雜鐵廛市民等以爲中方鐵一種本非冶匠之手造而冶匠則買得矣廛打造各樣成器一體資生矣中方鐵劃給冶匠以來渠等成器鐵物不爲和賣於本廛專呑利殖矣廛作一失業之市民依舊制互相賣買俱蒙生活之地云矣前秋判尹耆東因冶匠輩呼籲草記決給則曾未幾何復此煩瀆揆以民習極爲無嚴所告勿施令該曹科治懲礪何如上曰依爲之出擧條有隣秉模曰此內氷庫契人等所告也以爲矣徒等專爲奉國役徐民弊而江上私氷者以其失利輒生沮戱之計散而復合前後消瀜殆過累萬金矣今若復設契名與伐氷班戶合力奉公而定給衿數則公私俱便云矣此事前秋判尹蓍東因江民呼籲草記革罷已蒙允兪私氷合力與否非朝家所知如是瀆擾極涉猥屑所告勿施令該曹科治懲礪何如上曰重臣尹蓍東在刑判時草記批旨不但依施誠如卿等言合力與否又非廟堂之指揮之事則焉敢如是煩籲民習萬萬痛駭各別嚴飭俾無敢更事煩籲期於息訟之地可也出擧條有隣秉模曰望門床廛市民所告內以爲黃蜜卽渠廛物種而糧餉廳例貿黃蜜付之渠廛賣買以爲聊賴之資云矣此等微細之事無難上徹干恩猥屑猶屬歇後所告勿施令攸司從重科治何如上曰依爲之科治分揀可也出擧條有隣秉模曰此宮底典僕等所懷也以爲諸道貿販自去年禁斷而以從長商確俾爲聊賴之意筵稟蒙允又以營閫貿販方便措處州牧以下嚴加禁斷之意行會則列邑雖無可論營閫旣有貿販特令決處俾得生活之地云矣渠輩以此事來訴廟堂而姑未決處則徑先上徹極涉猥越所告置之何如上曰依爲之令泮長從長決處俾無更訴之弊可也出擧條有隣秉模曰內外魚物廛市民鞋廛市民衣廛市民煙草廛市民等皆以亂廛滋多本廛失利爲言而仍請依法典嚴禁矣亂廛之禁自是法典呈法司申禁可也而輒事上徹極爲猥越令攸司科治何如上曰科治分揀不特此廛而已各廛市民處以嚴禁亂廛之意已下敎自本司嚴飭京兆俾無失利之弊可也出擧條有隣秉模曰此雜穀廛市民等所懷也以爲矣廛與上米廛同處一基之內故矣廛旅主之所賣米稅一年以七百二十兩依米廛所願永爲定式矣忽於昨年二月誣罔上言至於破其定稅從賣收稅而逐朔收捧反不裕於六十兩原數則濫徵其稅逐日侵虐故旅主等末由支保撤市移業於下米廛基內則反以矣廛之拒稅移市呈訴於本署本署特軫息訟之方許令從願定稅則乃以一年三千六百兩之稅願爲定式世豈有一月三百兩之稅乎旣有此無限弊端而米商旅主亦皆渙散則矣廛亦將隨而渙散明賜處分使矣廛安意資業於下米廛基內永杜爭訟之地云矣玆事前因上米廛人呼籲已自本司以依古例施行之意分付該署而雜穀廛之又此瀆擾極涉猥屑所告置之令攸司科治懲礪何如上曰依爲之科治分揀可也出擧條有隣秉模曰此三南方物紙契紙廛貢市人等所懷也以爲事大物種中最所難辦者方物紙一種而近來僧額比前數少方物未收歲以萬計加以營本官紙役滋甚科外責納歲加月增以方物所需換作各樣紙地輸納營本官不可勝計又有松商輩締結僧徒擇其方物中最優者潛買又求別壯紙雪花紙等物陸續入柵作一關市實有前頭生事之慮各別嚴禁之意分付該道云矣嶺湖僧役之減給松商紙物之潛貿前後奉承傳關飭非止一再而弊猶依舊又致呼籲兩道道臣及松留灣尹事誠甚慨然更爲申明知委如無實效自本司隨現論勘何如上曰更加嚴飭俾有實效可也出擧條有隣秉模曰此司圃署貢人等所懷也以爲本署貢物元無惠戶廳受價只以本署錢五百兩及折受田畓三十餘結以爲進排各樣菜蔬而近年以來光熙門外所在田皆爲陳廢此外又多川反覆沙者而俱未蒙代土之澤自戶惠廳三四千兩錢無邊貸下於本署以爲買得代土後貸下錢則以本署每年所受五百兩限年備納云矣公貨貸下決是難從之請置之果如所告則貢人事亦甚可悶令本署從長決處何如上曰貢市堂上詳査決處後草記可也出擧條有隣秉模曰此內外魚物廛市民等所懷也以爲矣廛物貨只是乾鹽魚兩種而鹽魚船到伯京江則出往船所付利缷下買取轉賣矣昨年因繡衣書啓江民船業者載來鹽魚則露梁銅雀以錢代捧他江一依銅雀例以錢酌定而蓋鹽魚之入來出往船所相與買賣之後勿禁亂廛假使十同載來所下未滿一同且以露梁銅雀言之旣是淺灘只使小艇則所載之物極其些略從渠願以錢代捧勢所固然鹽魚一種依前付利和買得以保存以應國役云矣年前果因繡啓以代錢捧稅之意有所變通而利害便否猶未詳悉更令平市署從長決處何如上曰貢市堂上詳査決給後草記可也出擧條有隣秉模曰比太學典僕等所懷也以爲近來貿易宮奴輩各懸房所貿物件使其隨從軍私賣於渠之親知利本都歸此輩之手泮民萬無應役之望云矣宮屬禁飭之敎前後至嚴而尙有此典僕呼籲之事誠極駭痛纔因渠輩之來訴本司已爲捧甘另飭而今於詢瘼之下宜有別般痛禁之擧出擧條分付以爲隨現重繩之地何如上曰各宮貿奴之行惡不特此事爲然況廟堂纔已申飭云則又復如此尤極痛駭此後若有一毫侵漁之端該宮奴令攸司照律嚴治首宮任亦爲嚴治可也出擧條有隣秉模曰條里木廛市民等所告以爲戶曹取用條里木依都庫例貢價上下事昨春詢瘼時有所呼籲自廟堂覆啓蒙允而該曹上下未準貢價依前覆奏施行爲處矣覆奏知委之事尙未擧行必有委折令該曹斯速從長決處俾無更事呼籲之弊何如上曰依爲之出擧條有隣秉模曰此生解廛市民所懷也以爲本廛自來至殘專侍生魚稅資生而至若秋冬則東北生魚每駄一級例以錢收捧矣甲辰年以每駄一錢定式後實無支保之望特爲復舊云矣蓋此生魚稅之以錢減捧不但爲宮底居民之地一以利都民一以利魚商則其所酌定自有斟量今不可因其呼籲而輒復變更所懷勿施何如上曰依爲之出擧條命書榻敎曰惠慶宮進服加減歸脾湯二十貼製入命退諸臣以次退出